### **อย. เข้ม ดูแลมาตรฐานเครื่องมือแพทย์ มุ่งเป้าผู้บริโภคปลอดภัย**

### อย. เดินหน้าพัฒนาสมรรถนะเจ้าหน้าที่ทั้งส่วนกลางและส่วนภูมิภาค ยกระดับการกำกับดูแลผลิตภัณฑ์เครื่องมือแพทย์ให้ได้มาตรฐานเดียวกันทั่วประเทศ โดยมุ่งเน้นการตรวจสอบ ควบคุม และเฝ้าระวังอย่างมีประสิทธิภาพ ส่งผลให้ผู้บริโภคสามารถเข้าถึงเครื่องมือแพทย์ที่มีคุณภาพและปลอดภัย ขณะเดียวกันผู้ประกอบการสามารถดำเนินกิจการได้ภายใต้มาตรฐานที่ชัดเจนและเป็นธรรม

### **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ได้รับเรื่องร้องเรียนเกี่ยวกับปัญหาการโฆษณาเครื่องมือแพทย์โดยเฉพาะทางสื่อออนไลน์ย้อนหลัง 3 ปีพบว่ามีจำนวนเพิ่มขึ้นอย่างต่อเนื่องในแต่ละปี โดยในปี 2566 พบผู้กระทำผิดจำนวน 171 เรื่อง ปี 2567 จำนวน 349 เรื่อง และในปี 2568 จนถึงปัจจุบันมีจำนวน 161 เรื่อง ดังนั้นการพัฒนาศักยภาพเจ้าหน้าที่มีบทบาทสำคัญในการจัดการเรื่องร้องเรียนการโฆษณาเครื่องมือแพทย์ ส่งผลให้ผู้ประกอบการสามารถดำเนินธุรกิจได้อย่างถูกต้องตามกฎหมาย และสร้างความเชื่อมั่นให้กับผู้บริโภค เพื่อะส่งเสริมการแข่งขันที่เป็นธรรมในอุตสาหกรรมเครื่องมือแพทย์ได้

### นอกจากนี้ อย. มีนโยบายในการมอบอำนาจการพิจารณาอนุญาตสถานประกอบการด้านเครื่องมือแพทย์ให้แก่ส่วนภูมิภาค เพื่อเป็นการอำนวยความสะดวกให้แก่ผู้ประกอบการที่จะขออนุญาตสถานประกอบการด้านเครื่องมือแพทย์ที่อยู่ในพื้นที่ต่างจังหวัดอีกด้วย การกำกับดูแลที่เป็นระบบและมีมาตรฐานช่วยให้ประชาชนมั่นใจได้ว่าเครื่องมือแพทย์ที่ได้รับอนุญาตและวางจำหน่ายในท้องตลาดผ่านการตรวจสอบอย่างถูกต้อง มีคุณภาพ และปลอดภัยต่อการใช้งาน

### **รองเลขาธิการฯ อย.** กล่าวเพิ่มเติมว่า การเสริมสร้างศักยภาพของเจ้าหน้าที่ภาครัฐเป็นส่วนหนึ่งของกลไกสำคัญในการยกระดับระบบสาธารณสุขของประเทศ พร้อมทั้งสนับสนุนให้ประเทศไทยเป็นศูนย์กลางด้านอุตสาหกรรมเครื่องมือแพทย์ที่มีมาตรฐานและเป็นที่ยอมรับในระดับสากล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 3 มีนาคม 2568 / ข่าวแจก 116 ปีงบประมาณ พ.ศ. 2568**